b'\n_START_ARTICLE_\nAtgal \xc4\xaf gamt\xc4\x85\n_START_SECTION_\nSiu\xc5\xbeetas\n_START_PARAGRAPH_\nKristoferis MakKendlesas, kur\xc4\xaf vaidina Emilis Hir\xc5\xa1as, pabaig\xc4\x97 universitet\xc4\x85 ir t\xc4\x97vai i\xc5\xa1 jo tikisi tradicinio gyvenimo b\xc5\xabdo, karjeros. Ta\xc4\x8diau jaunuolis bodisi visuomen\xc4\x97s materializmu, veidmaini\xc5\xa1kumu, kontrole. Jis sunaikina visas savo kreditines korteles, santaupas perveda labdarai ir savo senu automobiliu niekam neprane\xc5\xa1\xc4\x99s i\xc5\xa1keliauja \xc4\xaf laukin\xc4\x99 gamt\xc4\x85. Dykumoje jo automobil\xc4\xaf apgadina potvynis ir jis, sudegin\xc4\x99s paskutines santaupas, toliau keliauja autostopu. Kristoferis pasivadina Aleksandru Supertrampu, sutinka \xc4\xafvairi\xc5\xb3 \xc4\xafdomi\xc5\xb3 \xc5\xbemoni\xc5\xb3, m\xc4\x97gaujasi laukine gamta. Galiausiai jis pasiekia savo svajoni\xc5\xb3 tiksl\xc4\x85\xc2\xa0\xe2\x80\x93 Aliask\xc4\x85. Ten jis aptinka apleist\xc4\x85 autobus\xc4\x85 ir jame \xc4\xafsikuria\xc2\xa0\xe2\x80\x93 jis maitinasi sumed\xc5\xbeiotais pauk\xc5\xa1\xc4\x8diais ir grau\xc5\xbeikais, g\xc4\x97risi gamta, ra\xc5\xa1o dienora\xc5\xa1t\xc4\xaf. Kristoferis galiausiai supranta, kad tikras d\xc5\xbeiaugsmas yra tas, kuriuo gali pasidalinti su kitais, ir nusprend\xc5\xbeia gr\xc4\xaf\xc5\xbeti \xc4\xaf civilizacij\xc4\x85. Ta\xc4\x8diau jis atranda, kad up\xc4\x97, kuri\xc4\x85 kirto ateidamas, dabar smarkiai patvinusi, tod\xc4\x97l priverstas gr\xc4\xaf\xc5\xbeti. Jis ken\xc4\x8dia nuo bado, o v\xc4\x97liau apsinuodija uogomis ir galiausiai mir\xc5\xa1ta.'